***HOLOKAVST (ŠOA) 1933 –1945 : VEČNI OPOMIN ČLOVEŠTVU***

*Na Slovenskem smo še vedno sočeni s stereotipi, da je pri nas nesmiselno govoriti o holokavstu, ker ga bojda sploh ni bilo, saj smo bili dežela brez Judov. Od kod ta trditev?*

*Do konca oktobra 1944 je bil holokavst (****šoa*** *ali hebr.* ***HaShoah****) v Sloveniji izpeljan tako, da je bilo uničenih skupno okoli 90% predvojnih slovenskih Judov. V kulturnem in zgodovinskem smislu sta bili trajno uničeni obe prekmurski (Lendava in Murska Sobota) in goriška skupnost, pa tudi Judje v Ljubljani, v Mariboru in na Ptuju. Judje so bili v vsej nemški Evropi (tudi v okupirani Sloveniji) manj vredni in brezpogojno obsojeni na smrt in uničenje. Z njimi vred pa še Romi, Sinti in v dobršni meri Slovani (s Slovenci vred), torej vse manj vredne rase. Preživelih živih prič tega zla skoraj ni več.* Travma preživelih holokavsta je zelo specifična, saj izkušnje razosebljenja, preganjanja in brutalnega morjenja ljudi zgolj zato, ker je posamezniku pripisana biološka in kulturna drugačnost, niso vezane na nikakršno zavestno delovanje, osebno krivdo ali odgovornost, zaradi česar so preživeli podvrženi še posebej brutalni izkušnji totalnega razčlovečenja in njenim trajnim posledicam

*Zanikanje genocida (čemur smo velikokratj priče tudi na Slovenskem) nad Judi je poskus nacionalni socializem in antisemitizem oprati krivde ali razbremeniti odgovornosti za genocid nad judovskim ljudstvom. Enako velja za relativiziranje krivde med drugo svetovno vojno. Gre za zavržena dejanja brez primere, ki ne vzdržijo korektne historične presoje. 27. januar naj kljub opominu ostaja tudi večni spomin na vse žrtve rasnega preganjanja. V mislih, srcih in dejanjih vseh, ki spoštujemo življenje, mir, svobodo, človekove pravice in svoboščine, dostojanstvo in integriteto človeka, strpnost in različnost. Samo to nas vodi v resnično pluralno in demokratično družbo prihodnosti, v kateri ne bi smelo več biti priložnosti za nečastna in necivilizacijska dejanja, zaradi katerih so bila življenja drugačnih barbarsko pretrgana . In se na veliko žalost vnovič na veliko trgajo (Ruanda, Srebrenica, Ukrajina, Gaza…). Kako dolgo in kje vse še?*

***Dr. Marjan Toš, prof., muzejski svetovalec***